My kind is nie mediese afval nie | Maroela Media
My kind is nie mediese afval nie
Om 'n kind te verloor, is seker die mees traumatiese ervaring waardeur ouers kan gaan – geen ouer is veronderstel om sy kind te begrawe nie. Wanneer 'n fetus voor 26 weke doodgebore word, het ouers nie eens dié reg nie, want volgens wetgewing in Suid-Afrika word 'n fetus wat voor 26 weke doodgebore word, as mediese afval beskou.
Sonja Smith, besturende direkteur van Sonja Smith Funeral Group, sê hulle hanteer gereeld gevalle waar babas doodgebore word, maar sy het eers in 2005 van dié wetgewing gehoor toe sy 'n oproep van 'n gesin ontvang het wat 'n drieling verloor het – die drieling was doodgebore op 20 weke. Toe Sonja by die hospitaal aankom, was die fetusse reeds op die vragmotor wat die hospitaal se mediese afval vervoer.
"Tot dan het ek nie geweet dat 'n fetus eers op 26 weke as lewensvatbaar beskou word nie. Dit is so 'n grys area in die wet, want 'n dokter mag eintlik nie die Kennisgewing van Sterfte (BI663) onderteken vir fetusse wat voor 26 weke van gestasie doodgebore word nie. Voor 26 weke word dit as 'n miskraam beskou en na 26 weke word dit 'n 'stilgeboorte' genoem."
Sonja meen elke dokter voel egter anders oor dié saak. "Die een dokter sal sê hy werk op gewig, soos 500g, terwyl 'n ander dokter sal sê hy doen wat die ouers van hom vra en sal die dokumentasie teken om die liggaampie vry te stel en nog 'n dokter sal sê hy doen wat die wet sê en weier om iets te teken."
Volgens Sonja moet ouers die keuse hê om afskeid te neem wanneer hulle 'n baba verloor, ongeag die stadium van die swangerskap, want 'n band word reeds van die begin van die swangerskap gevorm. "As ouer sê 'n mens nie jy verwag 'n fetus nie – dis vir jou 'n baba, vandat jy jou ouerskap beplan. Dis nie 'n blindederm of 'n ledemaat nie al is dit hoe die wet dit beskou. En die ergste van alles is, jy is absoluut uitgelewer aan die medici en hospitaalpersoneel om namens jou te besluit."
Sonja se regspan het reeds in September verlede jaar korrespondensie aan drie ministers gestuur oor dié saak, omdat drie departemente betrokke is, maar slegs twee het bevestig hulle het haar skrywe ontvang. "Ek het gevra vir 'n gesprek met die departemente van gesondheid, binnelandse sake en omgewingsake. Binnelandse sake het glad nie eens gereageer nie."
Oor 'n paar weke is Sonja en haar span op pad na die hooggeregshof om 'n aansoek te bring vir die wysiging van die bestaande wetgewing. "Die bestaande wette is 'n skending van ouers se basiese regte in terme van die Grondwet, naamlik die reg op privaatheid, menswaardigheid en gelykheid. As dit deur die hooggeregshof goedgekeur word, word dit skynbaar deur die konstitusionele hof bekragtig," sê sy.
Sonja meen dié proses kan tot 18 maande duur.
Sonja het 'n nie-winsgewende organisasie, Voice of the Unborn Baby, laat registreer omdat sy voel sy kan op so 'n manier meer bereik as om alleen te probeer baklei. Besoek die Facebook-blad vir meer besonderhede.
Maroela Media sal 'n opvolgstorie doen nadat Sonja en haar span in die hooggeregshof was.
Deel van: Ouerskap, SA-nuus
Studente beroof: Drie 'rowers' dood
Polisie las soektog af na vermiste Pta-man
Gedagte vir die dag: Die goddelike opdrag tot die lewe
Wegbreek-wenke: Skakel só heeltemal af
Het baie vriende wat stil geboortes gehad het en dit was verskriklike hartseer, hoe word iemand die reg ontneem om te besluit oor so belangrike saak?
hoop dif gaan goed.
Sonja jy is `n engel. ek het `n miskraam gehad, nog voor ek die geslag van my baba geweet het of enige iets. dit was `n dag voor ons 1ste dokters besoek vir die sonar -so ek het niks gehad. Ek het `n pover medies gehad en geen privaat hostpitaal wou my help voor ek tussen R 800 – R 1500.00 kontant neer sit. Lieflik… my man is met my Steve Biko toe waar ek van die een plek na die ander gestuur is, en dis van aaklig. `n dr het my toe gehelp en net gesê jammer hulle moet… Lees meer »
Wat voel die Dr's en personeel in die Staatshospitale? NIKS ABSOLUUT NIKS. Dit is jou reg om daardie kindjie te vat en menswaardig te begrawe.
Dis absoluut belaglik. 'n Baba is lewensvatbaar vanaf die eerste oomblik wat die eier en perm sel kontak maak. Die bybel se dat die Here jou in jou moeder se skoot gevorm het. Hulle (die regering en mense) het maar besluit dat 'n baba nie lewensvatbaar is tot op 20 weke omdat dit vir hulle die proses makliker maak met aborsies wat kindermoord is.